“หุ้นเอเชีย” เปิดลบ! วิตกเศรษฐกิจถดถอย
ตลาดหุ้นเอเชีย เปิดลบ! นักลงทุนวิตกกังวลเรื่องเศรษฐกิจถดถอย หลังเฟดจะเดินหน้าปรับขึ้นดอกเบี้ยนโยบายต่อไป
ตลาดหุ้นเอเชีย เปิดลบ! นักลงทุนวิตกกังวลเรื่องเศรษฐกิจถดถอย หลังเฟดจะเดินหน้าปรับขึ้นดอกเบี้ยนโยบายต่อไป
19 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดลบเป็นส่วนใหญ่ในวันนี้ เนื่องจากนักลงทุนวิตกกังวลเรื่องเศรษฐกิจถดถอย ขณะที่ ตลาดหุ้นวอลล์สตรีทปรับตัวลดลงติดต่อกันเป็นสัปดาห์ที่สองเป็นครั้งแรกนับตั้งแต่เดือนก.ย.ในสัปดาห์ที่ผ่านมา เนื่องจากนักลงทุนวิตกกังวลเพิ่มมากขึ้นว่าธนาคารกลางสหรัฐ (เฟด) จะเดินหน้าปรับขึ้นดอกเบี้ยนโยบายต่อไป
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,279.92 จุด ลดลง 247.2 จุด หรือ -0.9%, ดัชนี HSI ตลาดหุ้นฮ่องกงเปิดวันนี้ที่ 19,472.21 จุด เพิ่มขึ้น 21.54 จุด หรือ +0.11% และดัชนี SSE Composite ตลาดหุ้นจีนเปิดวันนี้ที่ 3,165.31 จุด ลดลง 2.55 จุด หรือ -0.08%
ด้านนักลงทุนจับตาธนาคารกลางจีนประกาศอัตราดอกเบี้ยเงินกู้ลูกค้าชั้นดี (LPR) ในวันพรุ่งนี้เวลา 08.15 น.ตามเวลาไทย ขณะที่นักลงทุนส่วนใหญ่คาดว่า ธนาคารกลางจีนจะตรึงอัตราดอกเบี้ย LPR ประเภท 1 ปีที่ระดับ 3.65% และตรึงอัตราดอกเบี้ย LPR ประเภท 5 ปีที่ระดับ 4.30%
ขณะที่การคาดการณ์ดังกล่าวมีขึ้นหลังจากธนาคารกลางจีนประกาศคงอัตราดอกเบี้ยเงินกู้ระยะกลาง (MLF) ระยะ 1 ปี ซึ่งเป็นอัตราดอกเบี้ยนโยบายของจีนไว้ที่ระดับ 2.75% ในการประชุมเมื่อวันที่ 15 ธ.ค.ที่ผ่านมา
ส่วนเซี่ยงไฮ้ประกาศว่าจะปิดโรงเรียนส่วนใหญ่อีกครั้งในวันนี้ (19 ธ.ค.) เนื่องจากยอดผู้ติดเชื้อโควิด-19 พุ่งสูงขึ้น